Елисавета Багряна
Късна среща

chitanka.info

Докоснаха се чашите и звъннаха,

очите ни се вгледаха бездънно

и всичко на света забравили, отречени,

заклехме се и двама тази вечер.

Изчезна някъде шумът и залата,

и даже улицата бе заспала.

Не знам. Не знам дали ще бъде на добро

и тази късна среща, и оброкът.

Над нас тежи предречена разлъка,

ний знаем пътищата си и мъката.

Не затова ли пием днес до капка виното

и хапката делим наполовина?

И може би не ще се видим вече,

от ветровете бог знай къде завлечени.

И само — знамето след битки и разгроми —

в сърцето си ще свием — този спомен…

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.